Unionin kansalaisen perheenjäsen ja perheenjäseneen rinnastettavat muut omaiset määritellään ulkomaalaislain 154 §:ssä.
Käytännössä unionin kansalaisen perheenjäsenellä tarkoitetaan:
unionin kansalaisen aviopuolisoa,
unionin kansalaisen tai hänen aviopuolisonsa alle 21-vuotiaita lapsia,
unionin kansalaisen tai hänen aviopuolisonsa huollettavana olevia lapsia, lapsenlapsia ja muita suoraan etenevässä polvessa olevia,
unionin kansalaisen tai hänen aviopuolisonsa huollettavana olevia vanhempia, isovanhempia ja muita suoraan takenevassa polvessa olevia ja
alle 18-vuotiaan jäsenvaltiossa asuvan unionin kansalaisen huoltajaa.
Rekisteröity parisuhde rinnastetaan avioliittoon. Aviopuolisoihin rinnastetaan jatkuvasti yhteisessä taloudessa avioliitonomaisissa olosuhteissa elävät henkilöt sukupuolestaan riippumatta, jos he ovat asuneet vähintään kaksi vuotta yhdessä. Asumisaikaa ei kuitenkaan edellytetä, jos henkilöillä on yhteisessä huollossa oleva lapsi tai jos on muu painava syy.